ITD เตรียมรับทรัพย์ 4.25 พันลบ. หลังคว้างานก่อสร้างรถไฟฟ้าใหม่ในบังคลาเทศ
"ITD-สุมิโตโม มิตซุย" ลงนามสัญญากับ Dhaka Mass Transit Company ก่อสร้างรถไฟฟ้ายกระดับสายที่ 6 ในบังคลาเทศ มูลค่า 8.67 พันลบ. โดยแบ่งสัดส่วนเป็น ITD 49% และสุมิโตโม มิตซุย 51%
4 พ.ค. 2561

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยว่า เมื่อวันที่ 30 เม.ย.ที่ผ่านมา กิจการร่วมค้าสุมิโตโม-อิตาเลียนไทย ซึ่งประกอบด้วย ITD และบริษัท สุมิโตโม มิตซุย คอร์ปอเรชั่น จำกัด ได้ร่วมลงนามในสัญญาก่อสร้างกับ Dhaka Mass Transit Company Limited เพื่อดำเนินการก่อสร้างโครงการระบบขนส่งมวลชน รถไฟฟ้ายกระดับสายที่ 6 สัญญา CP-06 นครธากา ประเทศบังคลาเทศ โดยมีมูลค่างาน 8,677 ล้านบาท (รวมภาษีมูลค่าเพิ่ม)
สำหรับลักษณะงานก่อสร้าง ประกอบด้วยการก่อสร้างทางรถไฟ รวมระยะทาง 4.922 กิโลเมตร และสถานียกระดับ จำนวน 4 สถานี (สถานีชาห์บัก, สถานีที เอส ซี, สถานีเพรสคลับ และสถานีโมทิจีล) ระหว่างคาร์วานบาร์ซาร์ ถึงโมทิจีล นครธากา ประเทศบังคลาเทศ
โดยมูลค่างาน 8,677 ล้านบาทดังกล่าว แบ่งเป็นงานในส่วนของ ITD สัดส่วน 49% คิดเป็นมูลค่า 4,251.73 ล้านบาท และงานในส่วนของบริษัท สุมิโตโม มิตซุย คอร์ปอเรชั่น จำกัด สัดส่วน 51%
ทั้งนี้ โครงการดังกล่าวมีระยะเวลาก่อสร้างเริ่มตั้งแต่ 6 มิ.ย.2561 ถึง 30 พ.ย. 2564 รวมเป็นเวลา 1,247 วัน